b"\n_START_ARTICLE_\nMarlon Brando\n_START_SECTION_\nPrimers anys\n_START_PARAGRAPH_\nVa n\xc3\xa9ixer i va cr\xc3\xa9ixer a Omaha, a l'estat de Nebraska, amb el nom de Marlon Brando, igual que el seu pare. Sa mare era una dona molt cordial que actuava al teatre local, i que va despertar d'inter\xc3\xa8s del nen per la interpretaci\xc3\xb3. Brando va tenir des de petit el do d'observar la gent i imitar els seus gestos, la qual cosa feia portant-los a l'extrem. Va ser un adolescent rebel, i va ser expulsat de diversos col\xc2\xb7legis. Son pare el reprimia per aix\xc3\xb2, per\xc3\xb2 el va animar a buscar el seu propi cam\xc3\xad. Brando va marxar a Nova York, on va estudiar interpretaci\xc3\xb3 primer a la New School i despr\xc3\xa9s al fam\xc3\xb3s Actor's Studio._NEWLINE_Acabada la seva formaci\xc3\xb3, va comen\xc3\xa7ar a treballar en diversos teatres de temporada, fins que el 1944 va aconseguir un paper a Broadway. El 1946, i abans de fer-se un nom en el cercle teatral, va cridar l'atenci\xc3\xb3 en una petita obra anomenada Truckline Cafe. L'actuaci\xc3\xb3 de Brando va ser molt realista, fins al punt que la cr\xc3\xadtica Pauline Kael va arribar a creure que l'actor estava patint un atac a l'escenari. Pocs anys despr\xc3\xa9s, es va convertir en una estrella del teatre quan va interpretar l'obra de Tennessee Williams A Streetcar Named Desire, dirigida per Elia Kazan. Brando sabia que Williams estava realitzant entrevistes per elegir els actors per a la seva obra i el va anar a veure, amb el resultat que va obtenir el paper protagonista.\n_START_SECTION_\nCarrera cinematogr\xc3\xa0fica\n_START_PARAGRAPH_\nLa seva primera aparici\xc3\xb3 en el cinema va tenir lloc el 1950 en la pel\xc2\xb7l\xc3\xadcula The Men, una hist\xc3\xb2ria sobre veterans de guerra convertits en minusv\xc3\xa0lids. Fidel al seu m\xc3\xa8tode d'analitzar els personatges que interpretava per actuar d'acord amb ells, Brando va passar un mes en un hospital militar per preparar el seu paper._NEWLINE_L'actor va interpretar un soldat ferit en la batalla, paralitzat de la cintura cap a baix. En aquest primer film, va aconseguir impressionar amb una interpretaci\xc3\xb3 sensible i introspectiva. En els primers anys en el cinema, Brando va manifestar una falta d'inter\xc3\xa8s total per les convencions de la ind\xc3\xbastria cinematogr\xc3\xa0fica, actuant segons el seu propi criteri. Amb aix\xc3\xb2, va influir altres actors com James Dean, Paul Newman, i m\xc3\xa9s tard tamb\xc3\xa9 Robert De Niro._NEWLINE_Brando va tenir un \xc3\xa8xit molt m\xc3\xa9s gran quan va actuar en la pel\xc2\xb7l\xc3\xadcula de 1951 A Streetcar Named Desire, basada en l'obra teatral que ja havia interpretat. En el film, va compartir papers amb Vivien Leigh, Karl Malden i Kim Hunter. Va ser nominat a l'Oscar al millor actor principal per aquesta pel\xc2\xb7l\xc3\xadcula, i els tres anys seg\xc3\xbcents va rebre altres tantes nominacions per la seva actuaci\xc3\xb3 en Viva Zapata, Julius Caesar i On the Waterfront. Per aquesta \xc3\xbaltima pel\xc2\xb7l\xc3\xadcula Brando va guanyar l'Oscar._NEWLINE_Amb base en aquests \xc3\xa8xits, la carrera de Brando va continuar en ascens. En els anys seg\xc3\xbcents, va intervenir en diferents pel\xc2\xb7l\xc3\xadcules de g\xc3\xa8neres diversos, incloses les com\xc3\xa8dies, com en La casa de te de la lluna d'agost, en la qual dona vida a un japon\xc3\xa8s que fa d'int\xc3\xa8rpret per a les forces d'ocupaci\xc3\xb3 americanes. Tanmateix, al final dels anys 1950, les seves interpretacions van comen\xc3\xa7ar a decaure. Brando semblava haver perdut la for\xc3\xa7a expressiva i les pautes que ell mateix havia establert per al seu treball i que li havien donat tan bon resultat._NEWLINE_Als anys 1960, la carrera de Brando va decaure encara m\xc3\xa9s. Les seves actuacions mancaven de tota inspiraci\xc3\xb3, com en Rebel\xc2\xb7li\xc3\xb3 a bord i altres pel\xc2\xb7l\xc3\xadcules en qu\xc3\xa8 va intervenir. Malgrat que conservava el seu prestigi de les primeres pel\xc2\xb7l\xc3\xadcules, la seva popularitat havia assolit un punt m\xc3\xadnim. Tampoc els productors i els directors no confiaven en ell, a causa de les seves interpretacions mediocres i la seva condici\xc3\xb3 d'actor dif\xc3\xadcil. Tanmateix, hi havia excepcions, com Arthur Penn, que el reconeixia com un gran actor._NEWLINE_Les coses van canviar per a Brando quan se li va presentar l'oportunitat d'interpretar el cap d'una fam\xc3\xadlia mafiosa en El Padr\xc3\xad, basat en una novel\xc2\xb7la de Mario Puzo. Va ser Brando qui va insistir que es fes una prova filmada del personatge interpretat per ell, i es va ocupar personalment del maquillatge. El director Francis Ford Coppola va quedar impressionat per Brando caracteritzat com a Vito Corleone, i va haver de lluitar per conv\xc3\xa8ncer els productors perqu\xc3\xa8 acceptessin Brando per a aquest paper._NEWLINE_Per aquesta interpretaci\xc3\xb3, Brando va aconseguir el seu segon Oscar. En aquesta ocasi\xc3\xb3, Brando va rebutjar l'Oscar, segona vegada en la hist\xc3\xb2ria de Hollywood que passava (la primera vegada, l'havia rebutjat l'actor George C. Scott). En lloc de recollir el premi, Brando va enviar a la cerim\xc3\xb2nia una actriu estatunidenca d'origen indi, que es va manifestar en contra del tractament que rebia el seu poble en les pel\xc2\xb7l\xc3\xadcules de Hollywood._NEWLINE_Des d'aleshores, la traject\xc3\xb2ria de Brando va ser molt irregular. Va rodar alguna bona pel\xc2\xb7l\xc3\xadcula, com L'\xc3\xbaltim tango a Par\xc3\xads, i va participar breument en d'altres simplement per diners, com Superman, en qu\xc3\xa8 els seus honoraris van ser de quatre milions de d\xc3\xb2lars per un paper de deu minuts. Va continuar sent considerat com un gran actor, per la qual cosa va intervenir tamb\xc3\xa9 en pel\xc2\xb7l\xc3\xadcules en les quals va apar\xc3\xa8ixer nom\xc3\xa9s uns quants minuts._NEWLINE_L'any 1979, apareix en un altre film de Coppola, Apocalypse Now, en qu\xc3\xa8 fa el paper del coronel Kurtz._NEWLINE_Destaca Don Juan de Marco, en qu\xc3\xa8 alli\xc3\xa7onava en q\xc3\xbcestions d'amor Johnny Depp, amb qui va forjar amistat en la vida real. En l'esmentada pel\xc2\xb7l\xc3\xadcula, va tenir de parella Faye Dunaway._NEWLINE_El 2001, va apar\xc3\xa8ixer en un videoclip per a la can\xc3\xa7\xc3\xb3 You rock my world de Michael Jackson._NEWLINE_Entre 2003 i 2004 (poc abans de la seva mort i sent el seu \xc3\xbaltim treball en vida, posa la seva veu per interpretar novament Vito Corleone, en els di\xc3\xa0legs addicionals incorporats al videojoc del Padr\xc3\xad, publicat (a causa de diversos retards) el 2006, que signific\xc3\xa0 un rotund \xc3\xa8xit de vendes._NEWLINE_El 2006, gr\xc3\xa0cies a la tecnologia, actua com a Jor-El, el pare de Superman, en la pel\xc2\xb7l\xc3\xadcula Superman Returns.\n_START_SECTION_\nVida personal\n_START_PARAGRAPH_\nLa seva vida personal va ser tempestuosa des de la infantesa i ha estat relatada amb variable fidelitat en m\xc3\xbaltiples llibres. S'explica que la seva mare era emocionalment inestable i que el jove Marlon va presenciar com rebia molts homes que ocasionalment la maltractaven. Extraordin\xc3\xa0riament guapo des de nen, Marlon no va assumir b\xc3\xa9 l'efecte que el seu atractiu causava en la gent, i alguns testimonis apunten que va optar des d'edat primerenca per castigar-se f\xc3\xadsicament i descuidar-se com a resposta a la seva bellesa._NEWLINE_Brando va ser expulsat de l'Acad\xc3\xa8mia Militar de Shattuck als 17 anys per mal comportament. Despr\xc3\xa9s d'aix\xc3\xb2, va decidir seguir la seva germana Dorothy a Nova York, per estudiar teatre amb Stella Adler, deixebla del director rus Konstant\xc3\xadn Stanislavski._NEWLINE_El temperament tempestu\xc3\xb3s de Brando va sortir a la llum p\xc3\xbablica quan es va exhibir la terrible relaci\xc3\xb3 que sostenia amb el seu pare dominant i irritant, que mai no li va recon\xc3\xa8ixer els seus \xc3\xa8xits com a actor, i que va ser molt tensa fins al final de la seva vida._NEWLINE_Brando va estar casat en tres ocasions i va ser pare de nou fills. El seu primer matrimoni amb Anna Kashfi va ser p\xc3\xbablicament tempestu\xc3\xb3s i va durar dos anys, i el segon amb Movita vuit. La seva tercera esposa va ser Tarita, la dona tahitiana que va interpretar la seva companya en Mot\xc3\xad a la Bounty. Arran d'aquesta pel\xc2\xb7l\xc3\xadcula, Brando es va enamorar tamb\xc3\xa9 de Tahit\xc3\xad i va adquirir una petita illa a l'arxip\xc3\xa8lag, on vivia quan les seves obligacions professionals li ho permetien. Amb Tarita, tamb\xc3\xa9 va tenir problemes malgrat els esfor\xc3\xa7os de Tarita per conservar el matrimoni. Tarita, una vegada separada, va revelar les intimitats matrimonials del seu fracassat matrimoni; Brando, encara que va fingir no donar-ne import\xc3\xa0ncia, mai no s'hi va reconciliar._NEWLINE_Va participar en moltes activitats en defensa de la situaci\xc3\xb3 dels negres afroamericans i tamb\xc3\xa9 de la defensa dels indis abor\xc3\xadgens nord-americans, i aconsegu\xc3\xad fer-se amb Richard Nixon i els Kennedy en algun moment._NEWLINE_L'any 1990, viu una de les seves trag\xc3\xa8dies m\xc3\xa9s grans personals. El xicot d'una de les seves filles \xc3\xa9s assassinat en la resid\xc3\xa8ncia familiar de Mulholland Drive. La situaci\xc3\xb3 es va convertir en un circ medi\xc3\xa0tic quan Christian (el seu fill primog\xc3\xa8nit nascut del seu primer matrimoni), el major dels fills de Brando, va ser acusat de ser l'autor material de l'homicidi. L'episodi marc\xc3\xa0 profundament el seu entorn familiar: Christian va ser obligat a complir sis anys de pres\xc3\xb3 i Cheyenne es va su\xc3\xafcidar cinc anys m\xc3\xa9s tard._NEWLINE_Va morir l'1 de juliol de 2004 a Los Angeles (Calif\xc3\xb2rnia), als 80 anys, producte d'una fibrosi pulmonar. Tanmateix, Brando ser\xc3\xa0 sempre considerat una llegenda del set\xc3\xa8 art."